CELEX: 32015D0627
Language: lt
Date: 1429488000000
Title: 2015 m. balandžio 20 d. Tarybos sprendimas (ES) 2015/627 dėl pozicijos, kurios turi būti laikomasi Europos Sąjungos vardu septintajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymų iš dalies pakeisti A, B ir C priedus

22.4.2015   
            
            
               LT
            
            
               Europos Sąjungos oficialusis leidinys
            
            
               L 103/8
            
         TARYBOS SPRENDIMAS (ES) 2015/627
   2015 m. balandžio 20 d.
   dėl pozicijos, kurios turi būti laikomasi Europos Sąjungos vardu septintajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymų iš dalies pakeisti A, B ir C priedus
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:
   
               (1)
            
            
               Stokholmo konvencija dėl patvariųjų organinių teršalų (toliau – Konvencija) Europos bendrijos vardu patvirtinta 2004 m. spalio 14 d. Tarybos sprendimu 2006/507/EB (1);
            
         
               (2)
            
            
               įpareigojimus pagal Konvenciją Sąjunga įgyvendino Sąjungos teisėje Europos Parlamento ir Tarybos reglamentu (EB) Nr. 850/2004 (2);
            
         
               (3)
            
            
               Sąjunga ypač pabrėžia, kad, vadovaujantis atsargumo principu, į Konvencijos A, B ir (arba) C priedus būtina laipsniškai įtraukti naujas chemines medžiagas, atitinkančias priskyrimo prie patvariųjų organinių teršalų kriterijus, kad būtų įgyvendintas Konvencijos tikslas ir 2002 m. Johanesburgo pasauliniame aukščiausiojo lygio susitikime Vyriausybių prisiimtas įsipareigojimas iki 2020 m. kuo labiau sumažinti neigiamą cheminių medžiagų poveikį;
            
         
               (4)
            
            
               pagal Konvencijos 22 straipsnį šalių konferencija gali priimti sprendimus, kuriais iš dalies keičiami Konvencijos A, B ir (arba) C priedai. Tokie sprendimai įsigalioja praėjus vieniems metams nuo dienos, kurią depozitaras praneša apie priedo pakeitimą, išskyrus toms Konvencijos šalims (toliau – Šalys), kurios nusprendė pakeitimo nepriimti;
            
         
               (5)
            
            
               2011 m. Sąjungai pasiūlius įtraukti pentachlorfenolį (PCP), pagal Konvenciją įsteigtas Patvariųjų organinių teršalų kontrolės komitetas (POTKK) baigė darbą svarstant tą cheminę medžiagą. POTKK padarė išvadą, kad PCP atitinka Konvencijoje nustatytus įrašymo į jos A priedą kriterijus. Tikimasi, kad septintajame šalių konferencijos posėdyje bus priimtas sprendimas dėl PCP įrašymo į Konvencijos A priedą;
            
         
               (6)
            
            
               PCP pateikti rinkai arba naudoti draudžiama pagal Europos Parlamento ir Tarybos reglamentą (EB) Nr. 1907/2006 (3). PCP draudžiama pateikti rinkai arba naudoti kaip augalų apsaugos produktą ir kaip biocidinį produktą atitinkamai pagal Europos Parlamento ir Tarybos reglamentus (EB) Nr. 1107/2009 (4) ir (ES) Nr. 528/2012 (5). Kadangi PCP gali būti toli pernešamas aplinkoje, Sąjungos piliečiams būtų naudingiau, jei tą cheminę medžiagą naudoti būtų atsisakyta ne tik Sąjungoje, bet ir visame pasaulyje;
            
         
               (7)
            
            
               POTKK rekomenduoja PCP įrašyti į Konvencijos A priedą, nustatant specialią išimtį, pagal kurią leidžiama gaminti ir naudoti PCP elektros stulpams ir jų skersiniams. Sąjungai ši speciali išimtis nereikalinga, tačiau septintajame šalių konferencijos posėdyje ji turėtų išimčiai pritarti, jei to reikia užtikrinti, kad PCP būtų įtrauktas;
            
         
               (8)
            
            
               2011 m. Sąjungai pasiūlius įtraukti chlorintuosius naftalenus (PCN), POTKK padarė išvadą, kad PCN atitinka Konvencijoje nustatytus įrašymo į jos A ir C priedus kriterijus. Tikimasi, kad septintajame šalių konferencijos posėdyje bus priimtas sprendimas dėl PCN įrašymo į Konvencijos A ir C priedus;
            
         
               (9)
            
            
               PCN Sąjungoje negaminami, tačiau gali susidaryti netyčia, visų pirma vykdant deginimo (dažniausiai atliekų) veiklą. Tokiai veiklai taikoma Europos Parlamento ir Tarybos direktyva 2010/75/ES (6), pagal kurią turi būti taikomos tam tikros išmetamųjų teršalų valdymo priemonės;
            
         
               (10)
            
            
               PCN pateikti rinkai ir naudoti Sąjungoje draudžiama pagal Reglamentą (EB) Nr. 850/2004. Kadangi PCN gali būti toli pernešamas aplinkoje, Sąjungos piliečiams būtų naudingiau, jei tą cheminę medžiagą naudoti būtų atsisakyta ne tik Sąjungoje, bet ir visame pasaulyje;
            
         
               (11)
            
            
               2011 m. Sąjungai pasiūlius įtraukti heksachlorbutadieną (HCBD), POTKK padarė išvadą, kad HCBD atitinka Konvencijoje nustatytus įrašymo į jos A ir C priedus kriterijus. Tikimasi, kad septintajame šalių konferencijos posėdyje bus priimtas sprendimas dėl HCBD įrašymo į Konvencijos A ir C priedus;
            
         
               (12)
            
            
               HCBD gamyba Sąjungoje yra nutraukta, tačiau jis gali susidaryti netyčia, vykdant tam tikrą pramonės veiklą. Tokiai veiklai taikoma Direktyva 2010/75/ES, pagal kurią turi būti taikomos tam tikros išmetamųjų teršalų valdymo priemonės;
            
         
               (13)
            
            
               HCBD pateikti rinkai ir naudoti Sąjungoje draudžiama pagal Reglamentą (EB) Nr. 850/2004. Kadangi HBCD gali būti toli pernešamas aplinkoje, Sąjungos piliečiams būtų naudingiau, jei tą cheminę medžiagą naudoti būtų atsisakyta ne tik Sąjungoje, bet ir visame pasaulyje;
            
         
               (14)
            
            
               perfluoroktansulfonrūgštis (PFOS) ir jos dariniai jau įrašyti į Konvencijos B priedą su keliomis specialiomis išimtimis. Peržiūrėjęs tas išimtis, POTKK ragina Šalis nebenaudoti PFOS kilimuose, odoje ir drabužiuose, tekstilės gaminiuose ir apmušaluose, dangose bei jų prieduose ir insekticiduose Pietų Amerikos raudonųjų ugninių skruzdėlių bei termitų kontrolei. POTKK taip pat ragina Šalis apriboti PFOS naudojimą kietosiose metalų dangose, kuris šiuo metu leidžiamas taikant specialią išimtį, leidžiant šią medžiagą naudoti dengiant metalus kietosiomis dangomis tik uždarojo ciklo sistemose – tai pagal Konvenciją leidžiama kaip priimtinas tikslas. Be to, POTKK ragina Šalis nebenaudoti PFOS kaip Atta spp. ir Acromyrmex spp. genčių lapkirpių skruzdėlių kontrolei skirtus jaukus, – tai pagal Konvenciją šiuo metu taip pat laikoma priimtinu tikslu;
            
         
               (15)
            
            
               Sąjunga turėtų pritarti POTKK siūlymui išbraukti PFOS ir jos dariniams taikomas specialias išimtis ir priimtinus tikslus, įskaitant išimtį, kuria leidžiama PFOS naudoti kaip drėkinimo medžiagą kontroliuojamose galvanizavimo sistemose, kuri Sąjungoje įgyvendinta Reglamentu (EB) Nr. 850/2004 ir kuri baigs galioti 2015 m. rugpjūčio 26 d.,
            
         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Sąjungos vardu turi būti laikomasi septintajame Stokholmo konvencijos dėl Patvariųjų organinių teršalų šalių konferencijos posėdyje, yra, laikantis POTKK rekomendacijų, pritarti:
   
               —
            
            
               pentachlorfenolio (7) (PCP) įrašymui į Konvencijos A priedą. Jei reikia, Sąjunga gali pritarti specialiai išimčiai, kuria leidžiama gaminti ir naudoti PCP elektros stulpams ir jų skersiniams;
            
         
               —
            
            
               polichlorintųjų naftalenų (8) (PCN) įrašymui į Konvencijos A ir C priedus be jokių išimčių;
            
         
               —
            
            
               heksachlorbutadieno (HCBD) įrašymui į Konvencijos A ir C priedus be jokių išimčių;
            
         
               —
            
            
               šių specialių išimčių ir priimtinų tikslų išbraukimui iš perfluoroktansulfonrūgščiai (PFOS) ir jos dariniams skirto įrašo Konvencijos B priede: kilimai, oda ir drabužiai, tekstilės gaminiai ir apmušalai, popierius ir pakuotė, dangos ir dangų priedai, guma ir plastikas, insekticidai Pietų Amerikos raudonųjų ugninių skruzdėlių ir termitų kontrolei, ir Atta spp. ir Acromyrmex spp. genčių lapkirpių skruzdėlių kontrolei skirti jaukai;
            
         
               —
            
            
               pagal Konvenciją priimtinu tikslu laikomų specialių išimčių, kuriomis leidžiama naudoti PFOS metalų dangose (kietosiose metalų dangose ir dekoratyvinėse metalų dangose) išbraukimui, išskyrus metalų dengimą kietosiomis dangomis tik uždarojo ciklo sistemose.
            
         2.   Atsižvelgiant į septintojo šalių konferencijos posėdžio eigą, dėl šios pozicijos koregavimo gali būti susitarta derinant veiksmus vietoje.
   2 straipsnis
   Šis sprendimas įsigalioja jo priėmimo dieną.
   
      Priimta Liuksemburge 2015 m. balandžio 20 d.
      
         
            Tarybos vardu
         
         
            Pirmininkas
         
         J. DŪKLAVS
      
   
   
      (1)  2004 m. spalio 14 d. Tarybos sprendimas 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 1).
   
      (2)  2004 m. balandžio 29 d. Europos Parlamento ir Tarybos reglamentas (EB) Nr. 850/2004 dėl patvariųjų organinių teršalų ir iš dalies keičiantis Direktyvą 79/117/EEB (OL L 158, 2004 4 30, p. 7).
   
      (3)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).
   
      (4)  2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).
   
      (5)  2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012 6 27, p. 1).
   
      (6)  2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010 12 17, p. 17).
   
      (7)  Pentachlorfenolis, jo druskos ir esteriai.
   
      (8)  Dichlorintieji naftalenai, trichlorintieji naftalenai, tetrachlorintieji naftalenai, pentachlorintieji naftalenai, heksachlorintieji naftalenai, heptachlorintieji naftalenai ir oktachlorintasis naftalenas, pavieniai arba kaip chlorintųjų naftalenų sudedamosios dalys.